SC วิ่งฉิว 9% ลุ้นกำไรไตรมาส 4/61 โตทะลุ 700 ลบ. หลังกวาดยอดโอนแตะ 5 พันลบ.
SC วิ่งฉิว 9% ลุ้นกำไรไตรมาส 4/61 โตทะลุ 700 ลบ. หลังกวาดยอดโอนแตะ 5 พันลบ. โดย ณ เวลา 10.21 น. อยู่ที่ระดับ 3.30 บาท บวก 0.26 บาท หรือ 8.55% สูงสุดที่ระดับ 3.48 บาท ต่ำสุดที่ระดับ 3.18 บาท ด้วยมูลค่าการซื้อขาย 172.84 ล้านบาท
8 ก.พ. 2562

ผู้สื่อข่าวรายงานว่า ราคาหุ้น บริษัท เอสซี แอสเสท คอร์ปอเรชั่น จำกัด (มหาชน) หรือ SC ณ เวลา 10.21 น. อยู่ที่ระดับ 3.30 บาท บวก 0.26 บาท หรือ 8.55% สูงสุดที่ระดับ 3.48 บาท ต่ำสุดที่ระดับ 3.18 บาท ด้วยมูลค่าการซื้อขาย 172.84 ล้านบาท

ด้าน บล.ฟินันเซีย ไซรัส ระบุคาดการณ์กำไรสุทธิไตรมาส 4/61 โตแกร่ง 81% จากไตรมาสก่อน และเติบโต 27% จากปีก่อนที่ 708 ล้านบาท สูงสุดในรอบ 9 ไตรมาส จากยอดโอนที่คาดแตะระดับ 5 พันล้านบาท เพิ่มขึ้น 44% จากไตรมาสก่อน และเพิ่มขึ้น 14% จากปีก่อน จากการโอนแนวราบที่ไปได้ดี และเร่งส่งมอบคอนโดใหญ่อย่าง Saladaeng One และ Beatniq ทำให้กำไรปี 2561 คาดจบที่ 1.8 พันล้านบาท เพิ่มขึ้น 43% จากปีก่อน
ส่วนภาพปี 2562 คาดกำไรขยายตัวต่อ 10% จากปีก่อนที่ 1.98 พันล้านบาท โดยมีแรงหนุนจากความสำเร็จจากการเน้นขายโครงการแนวราบที่บริษัทถนัด และเริ่มโอนคอนโดอีก 2 แห่ง มูลค่ารวม 9.5 พันล้านบาท